Chang-rae Lee: 'U zraku' (23/5/04) - 2004-05-22
Chang-rae Lee u svojim je prethodnim romanima pisao o iskustvima američkih useljenika azijskog podrijetla, međutim, glavni lik njegovog
Američki pisac korejskog podrijetla Chang-rae Lee smatra se jednim od najperspektivnijih novih glasova u američkoj književnosti. Gospodin Lee upravo je objavio svoj treći roman "Aloft – U zraku". Kritičari ga smatraju posve drugačijim od njegovih prethodnih djela. Chang-rae Lee u svojim je prethodnim romanima pisao o iskustvima američkih useljenika azijskog podrijetla. Međutim, glavni lik njegovog novog romana je Jerry Battle, 50-godišnji Amerikanac talijanskog podrijetla. No, Chang-rae Lee kaže da okosnica njegove knjige nisu bila etnička pitanja, već da je samo želio pisati o tipičnim starijim ljudima iz predgrađa New Yorka, u kojima je i sam proveo veći dio života. Život u predgrađu, kaže autor, ljude udaljuje jedne od drugih."Ja sam čovjek iz tipičnog mirnog predgrađa. Ponekad ljudi iz predgrađa osjećaju da sav taj komfor, mir i sigurnost nisu sami po sebi dovoljni, da bi se trebalo nešto dogoditi kako bi se probudili. Osjećaju, naime, kao da u stvari nisu potpuno živi". Jerry Battle je takvo distanciranje od ljudi oko sebe pretvorio u način života, nakon što mu je supruga počinila samoubojstvo. Glavna zabava mu je pilotirati svojim malim zrakoplovom. Međutim, u jednom trenutku se budi i počinje ponovno uspostavljati kontakte s bivšom djevojkom, koju nije oženio, s ocem kojeg je "strpao" u starački dom, s odraslom djecom koja od njega nikada nisu dobila dovoljno pažnje. Međutim, bolest kćeri i druge obiteljske krize prisiljavaju ga da se suoči s životnim teškoćama na posve novi način. Iako do kraja knjige gubi mnogo toga, ipak, kaže Chang Rae-lee, na neki način i dobiva mnogo."Na kraju počinje shvaćati da su mu preostale osnove obiteljske vrijednosti i veze koje se ne mogu raskidati. To mu omogućuje da se preporodi i da krene ispočetka". Chang-rae Lee je rođen u Južnoj Koreji i u Sjedinjene je Države došao kao dječak. Odrastao je u dijelovima New Yorka, u kojima nije bilo mnogo ljudi azijskog podrijetla. Pohađao je elitne srednje škole i diplomirao na Yaleu. Često piše o otuđenju i zbunjenosti ljudi koji se pokušavaju uklopiti u novu kulturu. "Ima nešto u liku usamljenika u krajoliku što me jako privlači. Volim pomisao da ljude mogu vidjeti odozgo, s visine, iz širokog kuta, dok se bave svakodnevnim poslovima. To mi je posebno zanimljivo zbog težine i anonimnosti naše moderne kulture". U svojoj najnovijoj knjizi ovim je problemima, ipak, pristupio s mnogo humora, pa je jednom liku dao i neke svoje karakteristike. Kako kaže, to ga je približilo realnosti vlastitog života, pa je tako njegov novi roman "Aloft – U zraku" zapravo njegovo najautobiografskije djelo do sada.